P9_TA(2022)0026

Nasprotovanje delegiranemu aktu: Evropski sklad za pomorstvo, ribištvo in akvakulturo: časovna obdobja za nedopustnost vlog za podporo

Resolucija Evropskega parlamenta z dne 15. februarja 2022 o delegirani uredbi Komisije z dne 5. novembra 2021 o dopolnitvi Uredbe (EU) 2021/1139 Evropskega parlamenta in Sveta o Evropskem skladu za pomorstvo, ribištvo in akvakulturo glede časovnih obdobij in datumov za nedopustnost vlog za podporo (C(2021)7701 – 2021/2961(DEA))

(2022/C 342/30)

Evropski parlament,

— ob upoštevanju delegirane uredbe Komisije (C(2021)7701),

— ob upoštevanju člena 290 Pogodbe o delovanju Evropske unije,

— ob upoštevanju Uredbe (EU) 2021/1139 Evropskega parlamenta in Sveta z dne 7. julija 2021 o vzpostavitvi Evropskega sklada za pomorstvo, ribištvo in akvakulturo ter spremembi Uredbe (EU) 2017/1004 (1), zlasti členov 11(4) in 62(6),

— ob upoštevanju člena 111(3) Poslovnika,

— ob upoštevanju predloga resolucije Odbora za ribištvo,

A. ker člen 11(4) Uredbe (EU) 2021/1139 (ESPRA) pooblašča Komisijo, da sprejme delegirane akte v zvezi z opredelitvijo praga nedopustnosti, ki mora biti sorazmeren z naravo, resnostjo, trajanjem in ponavljanjem storjenih hudih kršitev, kaznivih dejanj ali goljufij in mora trajati najmanj eno leto;

B. ker je v Delegirani uredbi Komisije (EU) 2015/288 z dne 17. decembra 2014 (2) o dopolnitvi Uredbe (EU) št. 508/2014 Evropskega parlamenta in Sveta (3) (ESPR) glede časovnega obdobja in datumov za nedopustnost vlog določeno obdobje 12 mesecev nedopustnosti v primeru devetih točk kršitev, v primeru kršitev, ki veljajo za „manjše“, pa se nedopustnost sproži, ko je izpolnjenih devet točk;

C. ker delegirana uredba Komisije (C(2021)7701), ki dopolnjuje ESPRA, te pogoje zaostruje, saj se nedopustnost pri drugi kršitvi sproži že z izpolnjenimi sedmimi točkami, pri izračunu trajanja pa se na točko štejeta dva meseca, kar se ne zdi sorazmerno in ni v skladu z ESPRA;

D. ker bi morala Komisija predlagati drugačno, bolj sorazmerno rešitev glede trajanja obdobja nedopustnosti na podlagi točk;

E. ker bi bila lahko ena od bolj sorazmernih rešitev tudi ta, da bi pri določenih kršitvah prvi dve kršitvi pomenili le en mesec nedopustnosti namesto dveh za vsako točko, kar bi bolje povzelo logiko osnovne uredbe glede sorazmernosti;

1. nasprotuje delegirani uredbi Komisije;

2. naroči svoji predsednici, naj to resolucijo posreduje Komisiji in jo obvesti, da delegirana uredba ne more začeti veljati;

3. naroči svoji predsednici, naj to resolucijo posreduje Svetu in vladam ter parlamentom držav članic.

(1) UL L 247, 13.7.2021, str. 1.

(2) Delegirana uredba Komisije (EU) 2015/288 z dne 17. decembra 2014 o dopolnitvi Uredbe (EU) št. 508/2014 Evropskega parlamenta in Sveta o Evropskem skladu za pomorstvo in ribištvo glede časovnega obdobja in datumov za nedopustnost vlog (UL L 51, 24.2.2015, str. 1).

(3) Uredba (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L 149, 20.5.2014, str. 1).